CELEX: 32018R1019
Language: sk
Date: 2018-07-18 00:00:00
Title: Vykonávacie nariadenie Komisie (EÚ) 2018/1019 z 18. júla 2018 o neobnovení schválenia účinnej látky oxasulfurón v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene vykonávacieho nariadenia Komisie (EÚ) č. 540/2011 (Text s významom pre EHP)

19.7.2018   
            
            
               SK
            
            
               Úradný vestník Európskej únie
            
            
               L 183/14
            
         VYKONÁVACIE NARIADENIE KOMISIE (EÚ) 2018/1019
   z 18. júla 2018
   o neobnovení schválenia účinnej látky oxasulfurón v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene vykonávacieho nariadenia Komisie (EÚ) č. 540/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1 písm. b) a článok 78 ods. 2,
   keďže:
   
               (1)
            
            
               Smernicou Komisie 2003/23/ES (2) sa oxasulfurón zaradil ako účinná látka do prílohy I k smernici Rady 91/414/EHS (3).
            
         
               (2)
            
            
               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).
            
         
               (3)
            
            
               Platnosť schválenia účinnej látky oxasulfurón, ako sa stanovuje v časti A prílohy k vykonávaciemu nariadeniu (EÚ) č. 540/2011, uplynie 31. júla 2019.
            
         
               (4)
            
            
               Žiadosť o obnovenie schválenia oxasulfurónu bola predložená v súlade s článkom 1 vykonávacieho nariadenia Komisie (EÚ) č. 844/2012 (5) v lehote stanovenej v uvedenom článku.
            
         
               (5)
            
            
               Žiadateľ predložil doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.
            
         
               (6)
            
            
               Spravodajský členský štát vypracoval hodnotiacu správu o obnovení schválenia na základe konzultácie so spoluspravodajským členským štátom a 29. januára 2016 ju predložil Európskemu úradu pre bezpečnosť potravín (ďalej len „úrad“) a Komisii.
            
         
               (7)
            
            
               Úrad postúpil hodnotiacu správu o obnovení schválenia žiadateľovi a členským štátom na pripomienkovanie a prijaté pripomienky postúpil Komisii. Takisto sprístupnil doplňujúcu súhrnnú dokumentáciu verejnosti.
            
         
               (8)
            
            
               Úrad oznámil 2. februára 2017 Komisii svoj záver (6) o tom, či možno očakávať, že oxasulfurón spĺňa kritériá schválenia stanovené v článku 4 nariadenia (ES) č. 1107/2009.
            
         
               (9)
            
            
               Úrad zistil vysoký počet chýbajúcich údajov, v dôsledku čoho nebolo možné ukončiť hodnotenie rizika vo viacerých oblastiach. Predovšetkým nebolo možné na základe dostupných informácií o oxasulfuróne a jeho metabolitov ukončiť hodnotenie celkovej expozície spotrebiteľov, expozície podzemnej vody, rizika pre vodné organizmy, dážďovky, pôdne makro- a mikroorganizmy a necieľové suchozemské rastliny.
            
         
               (10)
            
            
               Komisia predložila 19. júla 2017 Stálemu výboru pre rastliny, zvieratá, potraviny a krmivá návrh správy o obnovení schválenia a návrh nariadenia, pokiaľ ide o oxasulfurón.
            
         
               (11)
            
            
               Komisia vyzvala žiadateľa, aby k záverom úradu predložil svoje pripomienky. V súlade s článkom 14 ods. 1 tretím pododsekom vykonávacieho nariadenia (EÚ) č. 844/2012 Komisia vyzvala žiadateľa, aby predložil pripomienky k návrhu správy o obnovení. Žiadateľ predložil svoje pripomienky, ktoré boli dôkladne preskúmané.
            
         
               (12)
            
            
               Napriek argumentom, ktoré žiadateľ predložil, však nebolo možné vyvrátiť obavy uvedené v odôvodnení 9.
            
         
               (13)
            
            
               Preto sa v prípade jedného alebo viacerých reprezentatívnych použití minimálne jedného prípravku na ochranu rastlín nepotvrdilo, že kritériá schválenia uvedené v článku 4 nariadenia (ES) č. 1107/2009 sú splnené. Schválenie účinnej látky oxasulfurón by sa preto nemalo obnoviť.
            
         
               (14)
            
            
               Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.
            
         
               (15)
            
            
               Členským štátom by sa mal poskytnúť dostatočný čas na zrušenie autorizácií prípravkov na ochranu rastlín s obsahom oxasulfurónu.
            
         
               (16)
            
            
               Ak členské štáty v súlade s článkom 46 nariadenia (ES) č. 1107/2009 udelia obdobie odkladu, pokiaľ ide o prípravky na ochranu rastlín s obsahom oxasulfurónu, toto obdobie by malo uplynúť najneskôr 8. novembra 2019.
            
         
               (17)
            
            
               Vykonávacím nariadením Komisie (EÚ) 2018/917 (7) sa predĺžil dátum uplynutia platnosti schválenia oxasulfurónu do 31. júla 2019, aby sa postup obnovenia mohol dokončiť pred uplynutím obdobia schválenia uvedenej látky. Keďže k prijatiu rozhodnutia došlo pred týmto predĺženým dátumom uplynutia platnosti, toto nariadenie by sa malo začať uplatňovať čo najskôr.
            
         
               (18)
            
            
               Toto nariadenie nemá vplyv na predloženie ďalšej žiadosti o schválenie oxasulfurónu v súlade s článkom 7 nariadenia (ES) č. 1107/2009.
            
         
               (19)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Neobnovenie schválenia účinnej látky
   Schválenie účinnej látky oxasulfurón sa neobnovuje.
   Článok 2
   Zmeny vykonávacieho nariadenia (EÚ) č. 540/2011
   V časti A prílohy k vykonávaciemu nariadeniu (EÚ) č. 540/2011 sa vypúšťa riadok 42 týkajúci sa oxasulfurónu.
   Článok 3
   Prechodné opatrenia
   Členské štáty zrušia autorizácie prípravkov na ochranu rastlín s obsahom účinnej látky oxasulfurón najneskôr do 8. novembra 2018.
   Článok 4
   Obdobie odkladu
   Akékoľvek obdobie odkladu, ktoré poskytnú členské štáty v súlade s článkom 20 nariadenia (ES) č. 1107/2009, musí byť čo najkratšie a musí uplynúť najneskôr do 8. novembra 2019.
   Článok 5
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. júla 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Smernica Komisie 2003/23/ES z 25. marca 2003, ktorou sa mení a dopĺňa smernica Rady 91/414/EHS z dôvodu zaradenia imazamox, oxasulfuron, ethoxysulfuron, foramsulfuron, oxadiargyl a cyazofamid medzi účinné látky (Ú. v. EÚ L 81, 28.3.2003, s. 39).
   
      (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
   
      (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
   
      (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).
   
      (6)  Vestník EFSA (EFSA Journal) (2017) 15(2):4722, s. 33. doi:10.2903/j.efsa.2017.4722. K dispozícii online: www.efsa.europa.eu.
   
      (7)  Vykonávacie nariadenie Komisie (EÚ) 2018/917 z 27. júna 2018, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok alfa-cypermetrín, beflubutamid, benalaxyl, bentiavalikarb, bifenazát, boskalid, bromoxynil, kaptán, karvón, chlórprofám, cyazofamid, desmedifám, dimetoát, dimetomorf, dikvát, etefón, etoprofos, etoxazol, famoxadón, fenamidón, fenamifos, flumioxazín, fluoxastrobín, folpet, foramsulfurón, formetanát, Gliocladium catenulatum kmeň: J1446, izoxaflutol, metalaxyl-M, metiokarb, metoxyfenozid, metribuzín, milbemektín, oxasulfurón, Paecilomyces lilacinus kmeň 251, fénmedifám, fosmet, pirimifos-metyl, propamokarb, protiokonazol, pymetrozín a S-metolachlór (Ú. v. EÚ L 163, 28.6.2018, s. 13).